义租数百石，按籍悉散诸贫生，毫不为染。忽闻亲恙，即弃官乞归。上司与人士坚留之，弗得，为拟终养例得允。亲没，后补应天府教授，迁国子博士，擢户部主事，三十七年己酉监兑苏松。苏松有贮存未解银四十余万两，例充使者私囊，公悉摘疏其弊，归诸公帑。晋郎中，四十年出任吉安府知府。与诸生讲论文义，奖拔后进。会值大计，公举天下清廉第一，立应超擢，而公复移疾以归。居里中，杜门不谒有司。山必徒步，或乘一驴，携一苍头自随，乡人遇之，不知其为仕宦也。至邑有大利害，必力白当道，得请乃已。后报推河南提学副使，而公已卒，未究其用，人咸悼之。